text: Svinebønder tester selv for MRSA
  28 oktober 2014 kl. 06.49
  Frygten for den resistente svinebakterie MRSA får nu en række svinebønder til at undersøge deres besætninger for MRSA. De vil gerne vide, om den resistente bakterie er i deres dyr.
  Det er Danmarks Tekniske Universitets (DTU) laboratorium der er begyndt at modtage bestillinger på MRSA CC 398-analyser på svinebesætninger, som ikke er bestilt af myndighederne.
  - I de seneste måneder har vi lavet et par stykker om ugen for både store og små bedrifter, siger seniorrådgiver Jeppe Boel til DR Nyheder.
  DR Nyheder har talt med en række andre svinebønder, som har besluttet at få undersøgt deres egne besætninger, og andre overvejer at gøre det.
  På grund af tavshedspligt må DTU ikke fortælle, hvor mange af prøverne der er positive.
  MRSA-testen foregår ved, at dyrlægen tager prøver fra trynerne på 25 svin forskellige steder i stalden. Prøverne bliver derefter sendt til laboratoriet, for eksempel på DTU.
  DTU tager 2.200 kroner for sådan en analyse. Dertil kommer lidt udgifter til prøveglas og dyrlægens tid.
  